Wilfried Bony

Pêl-droediwr o Arfordir Ifori ydy Wilfried Bony (ganwyd Wilfried Guemiand Bony 10 Rhagfyr 1988) sy'n chwarae i glwb Manchester City yn Uwch Gynghrair Lloegr a thîm pêl-droed cenedlaethol Arfordir Ifori.

Dechreuodd Bony ei yrfa gyda chlwb Issia Wazi yn Uwch Gynghrair Arfordir Ifori a llwyddodd i ddenu sylw Lerpwl lle cafodd gyfnod ar brawf yn 2007. Ond ar ôl methu sicrhau cytundeb, ymunodd Bony â Sparta Prague o'r Weriniaeth Tsiec ar fenthyg cyn sicrhau cytundeb parhaol yn 2008.

Ar ôl sgorio 17 gôl yn hanner cyntaf tymor 2010/11 gan gynnwys pum gôl mewn chwe ymddangosiad yng Nghynghrair Europa, ymunodd Bony â chlwb Vitesse yn Eredivisie, Yr Iseldiroedd ym mis Ionawr 2011.

Yn nhymor 2012/13 llwyddodd i rwydo 31 gôl mewn 30 gêm i fod yn brif sgoriwr yr Eredivisie a chafodd ei urddo fel Chwaraewr y Flwyddyn yn Yr Iseldiroedd cyn ymuno ag Abertawe am £12m - record i'r clwb Cymreig ym mis Gorffennaf 2013.

Ym mis Ionawr 2015 symudodd Bony i Manchester City am ffi o £25m - all godi i £28m, fyddai'n golygu mai Bony fydai'r chwaraewr drytaf erioed o Affrica.

Cyfeiriadau

Categori:Genedigaethau 1988
Categori:Pêl-droedwyr o'r Traeth Ifori